text: Sønderjyske får Champions League-klø på svensk is 
  29 august 2015 kl. 17.48
  HV71 var som ventet en for stor mundfuld for Sønderjyske, der tabte med 1-7 i Champions Hockey League.
  Sønderjyskes danske ishockeymestre er fortsat et godt stykke vej fra at kunne konkurrere med de bedste svenske hold.
  Forskellen på dansk og svensk ishockey blev demonstreret lørdag aften, da sønderjyderne tabte med 1-7 til HV71 i Jönköping i ishockeyens Champions League.
  Det er Sønderjyskes andet store nederlag i træk efter 2-7 i Salzburg i torsdags, og nu skal der ske helt usandsynlige ting, hvis det danske mesterhold skal blive et af de to hold, der går videre fra treholdspuljen.
  Sønderjyderne holdt stand i det meste af første periode, men to minutter før første pause kom svenskerne i spidsen.
  I anden periode viste forskellen sig for alvor med fire svenske scoringer, og så var det blot et spørgsmål om sejrens størrelse.
  HV71, der sidste år nåede kvartfinalen om det svenske mesterskab, bragte sig på 7-0, inden det lykkedes Thomas Spelling at pynte lidt på cifrene til allersidst i en kamp, hvor svenskerne vandt skudstatistikken 55-14.
  Sønderjyske er noteret for tre point for tre kampe og runder gruppespillet af med hjemmekampen mod HV71 i Vojens på torsdag.
  /Ritzau/
  